Suosikkiartisti muun muassa tarjosi myyjälle tuplahintaa huumegrammasta ja valitti 0,09 gramman puutteesta huumetoimituksessa addiktion ollessa pahimmillaan.

Jari Sillanpää aloitti viestittelyn huumeita myyneen miehen kanssa jo heinäkuussa 2014.

Esitutkinnassa käytetystä viestiaineistosta paljastuu miehen syvenevä huumeenhimo.

Kauppoja tehtiin vielä tämän vuoden helmikuussa.

Jari Sillanpää kyynelehti oikeustalolla puhuessaan, kuinka hienoa on ollut fanien tuki.

Laulaja Jari Sillanpään ja hänelle huumeita myyneen miehen viestittelystä paljastuu, että artistin käytös muuttui merkittävästi vuosia jatkuneen kaupankäynnin aikana. Viestittely julkaistiin osana poliisin esitutkinta-aineistoa.

Laulaja osti valtaosan huumeista nyt käsittelyssä olevan huumevyyhdin pääsyytetyltä, joka on noin viisikymppinen mies. Sillanpää oli yhteydessä pääsyytetyn kanssa tekstiviestitse ja WhatsApp-sovelluksessa. He vaihtoivat viestejä aikavälillä 16.7.2014-8.2.2018.

Suosikkiartistin ahnas huumeenhimo alkoi näkyä vähitellen hänen lähettämiensä viestien sisällössä. Jo juhannusta seuraavana maanantaina vuonna 2015 Sillanpää haikaili erikoisella ilmauksella huumegramman perään.

- Saako tulla ostoksille? Sillanpää kysyi.

- Nyt on sellanen tilanne, että pitää tarkistaa vähän että onko ostettavaa, huumeita välittänyt mies vastasi.

- Oki. 1g kin olisi juhlapöytä! Sillanpää kirjoitti toiveikkaasti.

Tuolloin kauppoja ei kuitenkaan ainakaan tekstiviestittelyn perusteella tehty.

Tarjosi tuplahintaa

Myös 18. lokakuuta saman vuoden syksynä Sillanpää kyseli aineita välittäjältään. Tämä kuitenkin ilmoitti, että kristallia on saatavilla vasta viikon kuluttua.

- Ouh... Ei yhtään pientä määrää nyt? Sillanpää kyseli.

- Ei muruakaan, toinen mies vastasi.

Seuraavana päivänä Sillanpää palasi kuitenkin vielä asiaan ja löi pöytään tarjouksensa puolesta grammasta " kristallia " . Muun viestittelyn perusteella perushinta kristalligrammalle on miesten välisessä kaupassa ollut 200 euroa.

Tällä kertaa laulaja tarjosi tuplahintaa.

- Hellou taas. Vähän epätoivoiselta ehkä vaikuttaa. Jos joltakin saat ostaa vaik 1/2 g ja tänne tuotuna saat 200 egee plus taksi niin tääl ois käyttöä, Sillanpää kirjoitti.

Huumekauppias oli kuitenkin lentokentällä matkalla Budapestiin, eikä kauppoja syntynyt taaskaan.

Jari Sillanpää kävi epätoivoisia keskusteluja huumeita myyneen miehen kanssa tekstiviestein ja WhatsApp-sovelluksessa. PETE ANIKARI JA POLIISI

Liian pitkä tauko

Huhtikuussa 2016 Sillanpään suhde huumausaineisiin oli syventynyt niin, että hän kutsui niitä yleensä makeisiin viittaavalla nanna-sanalla.

- No niin. Saatiin sitten loppumaan nannat. Saanko tulla ostaan lisää? Sillanpää kysyi tekstiviestitse.

Jälleen kolmea kuukautta myöhemmin laulaja vaikutti olevan erityisessä tarpeessa, sillä hän tarjosi myyntitoimintaa harjoittaneelle miehelle 400 euroa eli tuplahinnan yhdestä grammasta kristallihuumetta.

- Jos sul jotain jämiä omas varastossa nyt sais kovan hinnan. 1g400? Sillanpää ehdotti.

Kun vastaus oli kielteinen, avautui Sillanpää addiktiostaan.

- Damn. Liian pitkä tauko tää. Jos taiot jostain ees puolikkaan lipun kontaktiverkostasi löytöpalkka 200, laulaja jatkoi.

Miesten keskenään käyttämä lippu-sana viittaa kristallihuumeisiin.

Kaupat lentoasemalla

Sillanpää oli ostamiensa huumeiden määristä ilmeisen tarkka. Viime vuoden kesäkuussa hän lähetti myyjämiehelle viestin, jossa valitti 0,09 gramman puutteesta edellisen huumegramman toimituksessa.

- Ai niin. En halua olla pikkumainen mutta viimex oli 0.91, Sillanpää viestitti surullisen hymiön kera.

- Yleensä niissä saattaa olla 0.01-0.02 heittoa suuntaan tai toiseen, mutta ei sentään noin paljoa. Saat nyt sitten korvauksen siitä, jos sopii? kauppias tyynnytteli.

Vaikka tapaus saatiinkin ilmeisesti sovittua rauhanomaisesti, ei Sillanpää vaikuttanut saaneen sisäistä rauhaa. Elokuussa hänen tilanteensa oli äitynyt jo epätoivoiseksi.

- Please, sano että voi tulla edes 1/2 g hakemaan. Please! Sillanpää aneli.

Kristallihuumetta tuli kuitenkin tarjolle vasta päivää myöhemmin Sillanpään ollessa jo Vihdissä, mitä ilmeisimmin kakkosasunnollaan. Huumekauppias oli lisäksi lähdössä matkalle.

Seuraavana päivänä laulaja ajoikin Vihdistä kotiin Helsinkiin Helsinki-Vantaan lentoaseman kautta, ja miehet tekivät huumekaupat terminaalissa 2 ennen kauppiaan lähtöä lennolleen.

Mä en keztäää!!!!!

Tämän vuoden helmikuussa tilanne oli kärjistynyt äärimmilleen, ainakin artistin ylenpalttisesta huutomerkkien käytöstä päätellen. Hän toivoi myyjältä kahta grammaa huumetta Ratakadun asunnolleen. Rahatkin olivat jo valmiina.

- Mä en keztäää!!!!! Apua!!!! Toisitko 2 ja piippu Ratakadulle? Kävin just automaatilla, Sillanpää panikoi.

Maaliskuun lopussa Sillanpää jäi kiinni Helsinki-Vantaan lentoasemalla palatessaan Thaimaasta 0,5 grammaa kristallihuumetta laukussaan.

Sillanpäätä syytetään huumausainerikoksesta. Hänen epäillään laittomasti pitäneen hallussaan ja levittäneen kristallina tunnettua dekstro-metamfetamiinia yhteensä 118 gramman verran. Sillanpää ja jutun pääsyytetty tekivät huumekaupat yhteensä 35 kertaa.

Syyttäjä vaatii Sillanpäälle huumausainerikoksesta vankeustuomiota, joka voi olla ehdollinen.